Helge Adam Møller (KF), 2003-04-25:
Et par af de tidligere ordførere og også hr. Søren Søndergaard har beskæftiget sig lidt med, hvad grunden nu kan være til, at det dér udvalg kun har afholdt to møder i løbet af de par år, det har været nedsat.
Jeg tror sagt på almindeligt dansk, at grunden er ret indlysende: Det er simpelt hen, at medarbejderne i Justitsministeriet har knoklet en vis legemsdel ud af bukserne de sidste par år.
Det tror jeg såmænd er hovedgrunden.
Det tror jeg såmænd er hovedgrunden.
Men forslaget er jo selvfølgelig med til at sætte øget fokus på det her og dermed også øget fut i det udvalg, og så er der andre opgaver, der bliver lidt nedprioriterede.
Men det har jeg det også fint med, for så kan vi få en løsning på det her problem.
Når jeg sidder og læser forslaget, må jeg indrømme, at jeg så også er blevet grebet af lidt nostalgi.
Det er ikke noget af det, der præger mig mest, men det er jeg nu altså alligevel, for et af mine første ordførerskaber for 17 år siden var faktisk noget, der mindede om det her.
Emnet var i hvert fald det samme, men der er en del af bemærkningerne, der er blevet kraftigt forbedret, også indholdet i forslaget.
Jeg husker, at man dengang havde sådan tre ordførerskaber om året, i hvert fald i den store konservative folketingsgruppe, så jeg havde masser af tid til at snakke med Dansk Rederiforening og de små redere og Sømandsforbundet.
Jeg havde halvanden måned til at forberede min ordførertale.
Denne gang har jeg haft en halv time.
Men heldigvis kender jeg det jo.
Lad mig så gøre opmærksom på to af de ting, jeg husker uden at have læst min ordførertale tilbage dér fra 1986.
Men den tyske model er omtalt, og det var den også dengang.
Og sådan som jeg husker det, er der en særlig grund til, at den tyske model er udformet nøjagtig, som den er, nemlig at det var en reminiscens fra Anden Verdenskrig, og det var en model, der blev pålagt af fire sejrsmagter Sovjet, Frankrig, UK og amerikanerne også, ja.
De fire pålagde derfor denne særlige model, som var beregnet til at forhindre, at Tyskland nogen sinde igen kunne blive en militær stormagt.
Så den har altså en lidt anden baggrund end danske regler.
Derfor kan det jo godt ske, at vi kan bruge noget fra den. Så den anden ting, som jeg synes er en klar forbedring, en meget klar forbedring, og som både står i teksten og også er forklaret i bemærkningerne.
Det er jo det, at man ikke vil straffe en transportør, hvor det ikke er forsætligt.
Det, der er sagen, er jo, at mange af disse skibe er containerskibe.
De tager måske 800 containere om bord, og det er en og samme last.
Så kan der være tre af containerne, der indeholder våben, uden at vedkommende har fået det at vide.
Der står måske landbrugsmaskiner.
Og derfor ville det jo være helt urimeligt, hvis det så viste sig, at der var våben i, hvad han ikke havde haft en chance for at finde ud af, og at han så blev straffet. Men det har man taget højde for, og derfor synes jeg generelt, at beslutningsforslaget er langt bedre.
Når jeg alligevel ikke kan stemme for det her og nu, og det kan jeg selvfølgelig ikke, så er det, fordi jeg godt vil have den kulegravning færdig, der sker i udvalget, og derefter tage stilling.
Men jeg er da indstillet på, at der skal reguleres
på området, også i større omfang, end der bliver i øjeblikket.